
Uznesenie Okresný súd Galanta, sudkyňou JUDr. Mariannou Hosťoveckou, o žiadosti odsúdeného A. B., rodeného C., o zahladenie jeho odsúdení, dňa 02.09.2025 v Galante takto rozhodol: I. Podľa § 469 Trestného poriadku, s poukazom na § 92 ods. 1 písm. b) a písm. c) Trestného zákona, odsúdenie A. B., rodeného C., nar. XX.XX.XXXX v D., trvale bytom E. F. XXX, toho času vo výkone väzby v ÚVV a ÚVTOS Leopoldov: - Okresným súdom Trnava, rozhodnutie sp. zn. 6T/100/1996, zo dňa 23.04.1996, - Okresným súdom Trnava, rozhodnutie sp. zn. 2T/243/1996, zo dňa 22.08.1996, - Krajským súdom Trnava, rozhodnutie sp. zn. 1T/26/1997, zo dňa 07.07.1997, - Krajským súdom Trnava, rozhodnutie sp. zn. 6T/209/1997, zo dňa 28.10.1997, - Okresným súdom Nitra, rozhodnutie sp. zn. 1T/99/2003, zo dňa 06.06.2023, - Okresným súdom Trnava, rozhodnutie sp. zn. 5T/196/2007, zo dňa 30.04.2008, sa zahladzujú. II. Podľa § 469 Trestného poriadku s poukazom na § 92 ods. 1 Tr. zákona súd vo zvyšnej časti žiadosť odsúdeného zamieta. odôvodnenie: Dňa 23. apríla 2025 bola tunajšiemu súdu postúpená z Okresného súdu Trnava žiadosť odsúdeného A. B., rodeného C., o zahladenie všetkých jeho trestov, pri ktorých mu to zákon umožňuje. Súd následne do spisu zabezpečil lustrácie v registri GP SR, v registri ZVJS, z odboru kriminálnej polície OR PZ G., správu z Obce E., z OO PZ E., ako aj aktuálny odpis z registra trestov odsúdeného a lustráciu z evidencie priestupkov a správnych deliktov. Rovnako súd vykonal aj lustráciu v trestnom registri ohľadne trestných konaní, ktoré sú aktuálne voči odsúdenému vedené. Z aktuálneho odpisu registra trestov odsúdeného vyplynulo, že odsúdený má v registri evidovaných deväť odsúdení: 1. Okresný súd Trnava; rozhodnutie 23.4.1996; spis. značka 6 T 100/96;§9/2 §247/1b,; §9/2 §257/1 Tr.z. 140/1961; odňatie slobody podmienečne na 5 mesiacov so skúšobnou dobou do 23.4.1997; nariadený výkon trestu 22.11.1996, (tento trest vykonal v období od 05.02.1997 do 05.07.1997), 2. Okresný súd Trnava; rozhodnutie 22.8.1996; spis. značka 2 T 243/96;§9/2 §247/1a Tr.z. 140/1961; odňatie slobody nepodmienečne na 6 mesiacov v I. NVS; vykonanie trestu 21.11.1996; ochranné liečenie protitoxikomanické, ústavné (skutok spáchal 20.05.1996, trest vykonal od 21.05.1996 do 21.11.1996),
3. Krajský súd Trnava; rozhodnutie 7.7.1997; spis. značka 1 T 26/97;§187/1 Tr.z. 140/1961; odňatie slobody nepodmienečne na 1 rok v II. NVS; zrušený rozsudkom pod bodom č. 4 ( KS TT 6T/209/97) 4. Krajský súd Trnava; rozhodnutie 28.10.1997; spis. značka 6 T 209/97;§247/1a,b,e Tr.z. 140/1961; odňatie slobody nepodmienečne na 14 mesiacov v II. NVS; uložený trest je súhrnný, trest uložený rozsudkom Krajský súd Trnava, 7.7.1997, spisová značka 1 T 26/97 bol zrušený, (skutok spáchal 20.01.1997 a 24.01.1997, trest vykonal od 05.09.1997 do 05.11.1998), 5. Okresný súd Nitra; rozhodnutie 6.6.2003; spis. značka 1 T 99/2003;§8/1 §247/1 Tr.z. 140/1961; odňatie slobody nepodmienečne na 5 mesiacov v II. NVS; vykonanie trestu 5.7.2004, (skutok spáchal 07.04.2003, trest vykonal od 05.02.2004 do 05.07.2004), 6. Okresný súd Trnava; rozsudok 30.4.2008; spis. značka 5 T 196/07;právoplatnosť 30.4.2008; §9/2 §247/1,2a,3a; §238/1; §247/2a,3a; §238/1,2; §247/2a,3a,b; §9/2 §247/2a,3a,b;§9/2 §238/1,2 Tr.z. 140/1961; odňatie slobody nepodmienečne na 2 roky 2 mesiace v II. NVS; podmienečné prepustenie 6.5.2009 Okresný súd Piešťany spisová značka 2 Pp 130/08 so skúšobnou dobou na 2 roky; osvedčenie sa 18.5.2012; úhrnný trest, (skutok spáchal od 09.07.2003 do 06.10.2004, bol vo výkone väzby od 06.10.2004 do 07.06.2005, potom bol z výkonu trestu podmienečne prepustený „zo slobody, resp. z voľnej nohy“ dňa 06.05.2009), 7. Okresný súd Trnava; rozsudok 21.7.2014; spis. značka 5T 55/2014;právoplatnosť 21.7.2014; §171/1 Tr.z. 300/2005, prečin; odňatie slobody podmienečne na 5 mesiacov so skúšobnou dobou v trvaní 1 rok 6 mesiacov do 21.1.2016; osvedčenie sa 22.1.2018; na páchateľa sa hľadí, akoby nebol odsúdený, (skutok bol spáchaný dňa 09.10.2013), 8. Okresný súd Stará Ľubovňa; trestný rozkaz 2.8.2018; spis. značka 1T 130/17;právoplatnosť 8.3.2019; §207/1 Tr.z. 300/2005, prečin, začiatok páchania skutku: 15.2.2016, koniec páchania skutku: 2.8.2018, miesto páchania skutku: Stará Ľubovňa; odňatie slobody podmienečne na 1 rok so skúšobnou dobou v trvaní 3 roky do 21.12.2025, obmedzenie: zaplatiť v skúšobnej dobe zameškané výživné, (skutok bol spáchaný v období od marca 2016 do 02.08.2018), 9. Okresný súd Trnava; rozsudok 5.3.2019; spis. značka 7T 65/14;právoplatnosť 21.3.2019; §172/1c obzv. závažný zločin, obzvlášť závažný zločin; §172/1d obzv. závažný zločin, obzvlášť závažný zločin; §172/2c obzv. závažný zločin Tr.z. 300/2005, obzvlášť závažný zločin; odňatie slobody nepodmienečne na 7 rokov v ústave na výkon trestu so stredným stupňom stráženia; zmena väznice 8.1.2020 z ústavu na výkon trestu so stredným stupňom stráženia na ústav na výkon trestu s minimálnym stupňom stráženia; ochranný dohľad na 2 roky; prepadnutie veci (skutok spáchal v období august 2013 do 12.03.2014, vo výkone trestu bol od 07.12.2018 do 20.12.2022, kedy bol zrejme podmienečne prepustený na slobodu). Z vyššie uvedeného odpisu vyplynulo, že u odsúdeného A. B. prichádzajú do úvahy pre zahladenie jeho odsúdenia pod bodmi číslo 1 až 6 a odsúdenie pod bodom 9, kde mu boli uložené nepodmienečné tresty odňatia slobody, resp. kde mu bol nariadený podmienečne uložený trest (odsúdenie pod bodom 1. odpisu). Zároveň bolo z registra súdu zistené, že odsúdený A. B. je od 02.09.2024 vo väzbe a to od 02.09.2024, v trestnej veci Okresného súdu Trnava sp. zn. 2T/8/2025. Podľa § 469 Tr. poriadku, o zahladení odsúdenia rozhoduje súd na žiadosť odsúdeného, osôb, ktoré by mohli v prospech odsúdeného podať odvolanie, alebo na návrh záujmového združenia občanov uvedeného v § 4 ods. 2, pred uplynutím doby uvedenej v § 92 ods. 1 Trestného zákona môže podať žiadosť o zahladenie odsúdenia len odsúdený. O zahladení odsúdenia mladistvého rozhodne súd aj bez návrhu alebo žiadosti. Podľa § 470 ods. 1 Tr. poriadku, o zahladení odsúdenia rozhoduje predseda senátu okresného súdu, v ktorého obvode odsúdený v čase podania návrhu má bydlisko alebo kde naposledy mal bydlisko. Podľa § 470 ods. 2 Tr. poriadku, predseda senátu okresného súdu uvedeného v odseku 1 rozhoduje aj o zahladení odsúdenia cudzozemským súdom, ktoré je zaznamenané v evidencii registra trestov, s výnimkou odsúdenia súdom iného členského štátu Európskej únie; účinky v cudzine môže takéto rozhodnutie mať len vtedy, ak tak ustanovuje medzinárodná zmluva.
Podľa § 92 ods. 1 písm. b) Tr. zákona, súd môže zahladiť odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej päť rokov, ak ide o odsúdenie na trest odňatia slobody prevyšujúci jeden rok. Podľa § 92 ods. 1 písm. a) Tr. zákona, súd môže zahladiť odsúdenie, ak odsúdený viedol po výkone alebo odpustení trestu, alebo po premlčaní jeho výkonu riadny život nepretržite po dobu najmenej tri roky, ak ide o odsúdenie na trest odňatia slobody neprevyšujúci jeden rok. Podľa § 92 ods. 4 Tr. zákona, doba uvedená v odseku 1 sa v prípade, že sa u podmienečne prepusteného a podmienečne prepusteného s dohľadom má za to, že trest bol vykonaný dňom, keď odsúdený bol podmienečne prepustený, spravuje dĺžkou skutočného výkonu trestu. Ak bol trest zmiernený rozhodnutím prezidenta Slovenskej republiky, spravuje sa dĺžkou trestu takto zmierneného. Vo vyššie zmieňovanej dobe pre zahladenie odsúdenia musí odsúdený po výkone daného trestu viesť nepretržite riadny život. Nesplnenie uvedenej podmienky má za následok, že uvedená doba vôbec nezačne plynúť alebo dôjde k jej prerušeniu. K prerušeniu plynutia doby pre zahladenie dôjde spravidla vtedy, keď odsúdený spácha ďalší trestný čin či priestupok. Nemusí však ísť o konanie trestné alebo inak protiprávne, stačí, ak sa odsúdený správa tak, že nevedie riadny život. Vo vzťahu k odsúdeniu Okresným súdom Trnava sp. zn. 6T/100/96, Okresným súdom Trnava sp. zn. 2T/243/96, Okresným súdom Nitra sp. zn. 1T/99/2003 a Okresného súdu Trnava sp. zn. 5T/196/2007 (kde reálne vykonal z trestu väzbou 8 mesiacov a potom bol podmienečne prepustený), je potrebné aplikovať ustanovenie § 92 ods. 1 písm. c) Tr. zákona, nakoľko súd posudzoval podmienky na zahladenie odsúdenia na trest odňatia slobody neprevyšujúceho 1 rok, teda obdobie najmenej troch rokov. Vo vzťahu k odsúdeniu Krajským súdom Trnava sp. zn. 1T/26/97 a sp. zn. 6T/209/97 (pod bodom 3. a 4. v odpise), kde mu bol uložený súhrnný trest odňatia slobody vo výmere 14 mesiacov, je potrebné aplikovať ustanovenie § 92 ods. 1 písm. b) Tr. zákona, nakoľko súd posudzoval podmienky na zahladenie odsúdenia na trest odňatia slobody prevyšujúceho 1 rok. Odsúdený tento trest vykonal celý v období od 05.09.1997 do 05.11.1998. Zo zadovážených správ vyplynulo, že odsúdený s momentálne od 02.09.2024 nachádza vo výkone väzby v ÚVV H., do ktorej bol vzatý na základe uznesenia Okresného súdu Trnava sp. zn. 5Tp/74/2024. Podľa správy OO PZ E., počas obdobia, keď bol na slobode, s zdržiaval u matky na adrese trvalého pobytu, podľa udania matky bol slušný a nekonfliktný, pravidelne chodil do práce. Je rozvedený, z manželstva má jednu dcéru, s ktorou je v kontakte. Bol však častým užívateľom omamných a psychotropných látok. Podľa informácií z Obecného úradu E., od sobáša 08.08.2017 nemajú vedomosť, že by sa zdržiaval na adrese trvalého pobytu, avšak tiež potvrdili informácie ohľadne užívania omamných a psychotropných látok. Počas obdobia od roku 1996 doposiaľ, nespáchal žiadny priestupok, avšak sa dopustil trestných činov tak, ako je to uvedené aj v odpise z registra trestov. Z lustrácie v centrálnej evidencii priestupkov a správnych deliktov nebol zistený žiadny záznam. Podľa údajov z Evidencie väzňov, odsúdený A. B., I. C. vykonával väzby alebo výkon trestu v nasledovných obdobiach: - od 21.05.1996 do 21.11.1996 vo výkone trestu (z toho väzba od 21.05.1996 do 26.08.1996) v trestnej veci OS Trnava sp. zn. 2T/243/1996 - od 05.02.1997 do 05.07.1997 vo výkone trestu v trestnej veci OS Trnava sp. zn. 6T/100/1996, - od 05.09.1997 do 05.11.1998 vo výkone trestu v trestnej veci KS Trnava sp. zn. 1T/26/1997 - od 28.07.2003 do 05.02.2004 vo výkone väzby, väzbu nariadil OS Trnava sp. zn. Tpr/147/2003 - od 05.02.2004 do 05.07.2004 vo výkone trestu v trestnej veci OS Nitra sp. zn. 1T/99/2003, - od 06.10.2004 do 07.06.2005 vo výkone väzby v trestnej veci OS Trnava sp. zn. Tp185/2004, - od 12.03.2014 do 28.01.2016 vo výkone väzby, väzbu nariadil OS Trnava sp. zn. Tp/25/2014 - od 07.12.2018 do 20.12.2022 vo výkone trestu v trestnej veci OS Trnava sp. zn. 7T/65/2014 (z toho väzby od 07.12.2018 do 21.03.2019), z tohto výkonu trestu bol zrejme podmienečne prepustený, nakoľko trest nevykonal celý a v odpise chýba údaj o podmienečnom prepustení a takisto ani z odpovede
z Evidencie väzňov nie je zrejmé, či bol 20.12.2022 podmienečne prepustený (dá sa to len predpokladať, keďže celý 7 ročný trest doposiaľ nevykonal), - od 02.09.2024 doposiaľ je vo výkone väzby, ktorú nariadil OS Trnava pod sp. zn. 5Tp/74/2024. Na tomto mieste je potrebné tiež uviesť, že obdobie kedy sa odsúdený nachádza vo výkone trestu odňatia slobody, respektíve vo výkone väzby, nemožno hodnotiť na účely rozhodnutia o zahladení odsúdenia ako obdobie, kedy viedol riadny život. V prostredí výkonu trestu odňatia slobody totiž absentuje vôľová zložka správania odsúdeného vo vzťahu k vedeniu riadneho života. Správanie odsúdeného je vo výkone trestu korigované jednak obmedzením osobnej slobody a jednak dozorom príslušníkov Zboru väzenskej a justičnej stráže, a teda aj v prípade, že by kvantitatívne (z časového hľadiska) napĺňalo znaky riadneho života, má súd za to, že k tomu nedošlo aktívnym konaním, či zdržaním sa konania (protiprávneho) zo strany odsúdeného, ale vplyvom osobitného režimu vo výkone trestu odňatia slobody. Na základe zistených skutočností je možné konštatovať, že odsúdený A. B., I. C., po vykonaní, resp. podmienečnom prepustení z výkonu trestu v trestnej veci Okresného súdu Trnava sp. zn. 5T/196/2007, t.j. po 07.06.2005, nepretržite viedol riadny život po dobu najmenej troch, resp. piatich rokov a to až do obdobia mesiaca august 2013, kedy spáchal trestný čin, za ktorý bol odsúdený Okresným súdom Trnava sp. zn. 7T/65/2014 a to rozsudkom právoplatným dňa 21.03.2019. V období od 08.06.2025 do augusta 2013 nebol vo výkone väzby, vo výkone trestu ani nespáchal trestný čin alebo priestupok, čím teda naplnil podmienky stanovené v ust. § 92 ods. 1 písm. b/ a c/ Trestného zákona pre zahladenie jeho odsúdení pod bodmi 1. až 6. odpisu z registra trestov, preto súd rozhodol o ich zahladení tak, ako je uvedené vo výroku uznesenia. Čo sa týka jeho odsúdenia Okresným súdom Trnava sp. zn. 7T/65/2014, v tejto časti súd žiadosť odsúdeného zamietol, nakoľko tento 7-ročný trest vykonal len čiastočne v období od 07.12.2018 do 20.12.2022, pričom od 02.09.2024 je opäť vo väzbe a teda nenaplnil v tomto prípade podmienky vedenia riadneho života po dobu stanovenú zákonom. S poukazom na vyššie uvedené, súd rozhodol o žiadosti odsúdeného o zahladenie všetkých jeho odsúdení tak, ako je to vyplýva z výroku uznesenia. Poučenie: Proti tomuto uzneseniu možno podať sťažnosť na tunajšom súde, a to do troch pracovných dní od dňa oznámenia uznesenia. Uznesenie je oznámené jeho doručením. Sťažnosť má odkladný účinok.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2125010595.2 (dáta aktuálne k 15. 11. 2026). Záväzné je znenie zverejnené súdom.




